Burdzs Kalifa

A Burdzs Kalifa (magyarul: Kalifa-torony [برج خليفة]; korábbi nevén Dubaj-torony, azaz Burdzs Dubaj) egy szupermagas felhőkarcoló az egyesült arab emírségekbeli Dubajban. Jelenleg a világ legmagasabb épületének számít 828 méteres magasságával; több mint 300 méterrel magasabb, mint a Taipei 101, amely rövid ideig a legmagasabb épület volt a Földön. 2010. január 4-én adták át. Története Az új, 2 km²-es belvárosi negyed építésére szánt 20 milliárd dollárból több mint 4 milliárd jutott az Adrian Smith által tervezett monumentális épületre. Az építkezés 2004. szeptember 21-én kezdődött el. Az eredeti elképzelésnél valamivel később került sor az átadásra, mivel a 2004-es tervekhez képest a burkolatokat sokkal modernebb és fényűzőbb anyagokra cserélték, illetve a belső tereket még esztétikusabban és praktikusabban alakították ki. Az építkezést a dél-koreai Samsung Engineering & Construction indította, amely a Petronas-tornyok és a Taipei 101 toronyház kivitelezésében is részt vett. Jellemzése A fő tartószerkezet, 192 db 50 méter mélyre ásott pillér 45 ezer m³ vasbetonból áll. A teljes műhöz hozzávetőlegesen 330 ezer köbméter betont és 39 ezer tonna betonacélt használnak fel, 22 millió munkaóra alatt. Ahogy az építkezés haladt, egyre nagyobb nehézséget jelentett a szükséges betont a megfelelő magasságba pumpálni. Az eddigi rekordot az olaszországi Riva del Garda vízerőmű építkezése tartotta, ahol ez 532 méter volt. A dubaji toronynál 2007 novemberében lépték át a 601 méteres magasságot e tekintetben. A szélsőséges időjárás miatt speciális összetételű betonra volt szükség, ami elviseli a napközben akár 50 °C-os hőmérsékletet, ugyanakkor kibírja az épület tömegéből adódó nyomást. Ennek érdekében jeget adagoltak a mixtúrába, és többnyire éjjel öntötték, amikor hűvösebb és párásabb az idő, így egyenletesebben oszlott el az anyag. Az alaprajz a pókliliom (Hymenocallis) háromlevelű absztrakt verziójára hasonlít, és iszlám építészeti jegyeket is tartalmaz. A három sziromszerű elem egy központi mag köré került. Lentről haladva minden szirom spirálszerűen kisebbedik a torony tetejéig, így csökkentve ezzel a torony átmérőjét, melynek legmagasabb pontja 1,2 méteres kilengéssel bír. A 142 ezer négyzetméter csillogó burkolatot javarészt alumíniumból és rozsdamentes acélból alakították ki úgy, hogy ellenálljon az extrém magas hőmérséklettel járó időjárási viszonyoknak. Az összesen 160-ból az első 37 emeleten Armani-hotel lesz, melyet Giorgio Armani tervei alapján dekorálnak ki. A 45. és 108. emelet között mind a 700 privátapartman gazdára talált az értékesítés megkezdését követő 8 órában. A 123. és 124. emeleteket kivéve, ahol kilátó üzemel majd, a további szinteket irodaként kívánják hasznosítani. Az emeletek közötti közlekedésről 56 db, egyenként 42 személyes lift gondoskodik, 18 m/s-os sebességgel. Az épület mellé 6600 fényforrás és 50 projektor megvilágította rekordméretű szökőkútrendszert álmodtak. A 275 méter hosszú rendszer 150 méteres magasságba lövi fel a víznyalábokat, zenei aláfestéssel kísérve. Építésének kronológiája 2004. szeptember 21-én kezdődött meg az építkezés. 2007 februárja óta a legtöbb emelettel rendelkező épület, megelőzve a korábbi csúcstartó Sears Towert. 2007. május 13-án rekordot döntött a beton függőleges pumpálásának magasságában 452 méterrel, megelőzve a 449,2 m-es magasságot, ahova a Taipei 101 építésénél pumpálták a betont. 2007. július 21-én magassága elérte az 512 m-t (141 befejezett emelet), így a felhőkarcolók kategóriájában megelőzte az eddigi csúcstartó Taipei 101 nevű épületet (509,2 m). 2007. augusztus 12-én a magassága meghaladta a Sears Tower antennáját, ami 527 méteres magasságba nyúlik. 2007. szeptember 12-én az épület magassága elérte az 555 m‑t, és ezzel megelőzte a torontói CN Towert is. Így már a Burdzs Dubaj a világ legmagasabb szabadon álló (kötelekkel ki nem feszített) épülete. 2007. december 27-én magassága elérte az 598,6 m-t, 158 befejezett emelettel. 2008. április 7-én a világ legmagasabb emberkéz által épített szerkezete lett 630 m-rel, leelőzve az észak-dakotai KVLY-TV tornyot. 2008. szeptember 1-jén a torony magassága elérte a 688,1 m-t, amivel az emberkéz által valaha épített legmagasabb szerkezet lett, megelőzve a varsói rádió tornyot, ami 1991 augusztusában összeomlott. 2008. szeptember 26-án elérte a 707 m-es magasságot. 2009. január 17-én elérte a 818 m-es magasságot. 2009. október 1-jén az Emaar bejelentette, hogy az épület belsejével elkészültek. 2010. január 4-én átadták az épületet. Ekkor kapta új nevét. Ezek a csúcsok azonban nem hivatalosak az épület elkészültéig. Jelenlegi rekordok A legmagasabb szerkezet: 829,8 m (előzőleg a KVLY-TV torony 628,8 m-rel) A legmagasabb szabadon álló épület: 829,8 m (előzőleg a CN Tower 553,3 m-rel) A legmagasabb felhőkarcoló (antenna nélkül): 828 m (előzőleg a Taipei 101 509,2 m-rel) A legmagasabb felhőkarcoló (antennával): 829,8 m (előzőleg a Willis Tower 527 m-rel) A legtöbb emelet egy épületben: 163 (előzőleg a Sears Tower/World Trade Center – 110 emelet) Legmagasabb függőleges betonpumpálás bármilyen építményhez: 601 m (előzőleg a Riva del Garda vízerőmű – 532 m) A legmagasabb alumínium és üveghomlokzat behelyezése: 512 m A világ leggyorsabb liftje: 64 km/h (40 mph) vagy 18 m/s (59 ft/s) (előzőleg a Taipei 101 – 16.83 m/s) A legmagasabban lefoglalt emelet a világon: 160. emelet A legmagasabban fekvő kilátó (124. emelet) A legmagasabban fekvő mecset (158. emelet) A legmagasabban fekvő uszoda (76. emelet) A legmagasabban fekvő szórakozóhely (144. emelet) A legmagasabban fekvő étterem. At.mosphere a 122 emeleten, 442 m magasságban. (Korábban a világ legmagasabb étterme 350 m magasságban volt a CN Tower-ben). Galéria Jegyzetek További információk Hivatalos honlap (angolul) A Burdzs Kalifáról az Irány Dubajon (magyarul) 95 km-re látszik a világ legmagasabb épülete (Index, 2009. január 4.) Videó az épületről és környékéről. YouTube A Burdzs Kalifa az Emporis.com oldalon (angolul) Dubaj üres tornya (Immobull.blog.hu, 2011. március 3.), a cikk alján képlinkekkel bentről, fentről, az Armani dizájnról és az építkezésről Archiválva 2011. március 12-i dátummal a Wayback Machine-ben